
	Επιστημονική εσπερίδα

1919-2019: Εκατό χρόνια από τη Συνδιάσκεψη Ειρήνης των Παρισίων

στο Σπίτι της Κύπρου


Την Τρίτη 4 Ιουνίου 2019, και ώρα 19.00, το Κέντρο Ελληνο-Αρμενικών Μελετών και το Σπίτι της Κύπρου, διοργανώνουν στο Σπίτι της Κύπρου, Ξενοφώντος 2Α στο Σύνταγμα, επιστημονική εσπερίδα, με θέμα 1919-2019: Εκατό χρόνια από τη Συνδιάσκεψη Ειρήνης των Παρισίων.
Το Συνέδριο Ειρήνης των Παρισίων εγκαινίασε μια γεμάτη ελπίδες και περιπέτειες περίοδο στην ιστορία των λαών της Εγγύς Ανατολής. Ο διαφαινόμενος διαμελισμός της Οθωμανικής Αυτοκρατορίας εκ μέρους των νικητών του Α’ Παγκοσμίου Πολέμου, δημιουργούσε στους κόλπους μιας σειρά από λαούς (Μικρασιάτες Έλληνες, Αρμενίους, Άραβες, Κούρδους) προσδοκίες για έναν ανεξάρτητο ή αυτόνομο εθνικό βίο. Η πενταετία που ακολούθησε (1919-1923) ήταν πλήρης, αποφασιστικής σημασίας για την ιστορία του ελληνικού (και του αρμενικού( λαού, γεγονότων (απόβαση ελληνικού στρατού στη Σμύρνη, Μικρασιατική Εκστρατεία, Συνθήκη Σεβρών, Μικρασιατική Καταστροφή, Προσφυγιά, Συνθήκη Λοζάνης).
Η εσπερίδα έχει ως αντικείμενο εξέτασης την Οθωμανική Αυτοκρατορία και αποτελεί μια απόπειρα να προσδιοριστεί η φύση του υπό διάλυση οθωμανικού κράτους, ούτως ώστε να υπάρξει μια αρχική εκτίμηση σχετικά με το αν οι διεκδικήσεις των υποτελών λαών, που ζητούσαν να απαλλαχθούν από τον οθωμανικό ζυγό, στηρίζονταν στις περί δικαίου αντιλήψεις της Ανθρωπότητας ή συνιστούσαν τυχοδιωκτικές, ανερμάτιστες διεκδικήσεις οι οποίες υπονόμευαν την ειρήνη μεταξύ των λαών.
Στο πλαίσιο της εσπερίδας θα μιλήσουν, ο Γραμματέας του  Κέντρου Ελληνο-Αρμενικών Μελετών, συγγραφέας κ Ιωσήφ Κασσεσιάν, με θέμα Η χωλή νομιμοποίηση, η Οθωμανική Αυτοκρατορία, οι υποτελείς της εθνότητες και η Ευρώπη, ο Αναπληρωτής Καθηγητής Ιστορίας της Οθωμανικής Αυτοκρατορίας Τμήματος Ιστορίας και Αρχαιολογίας της Φιλοσοφικής Σχολής Ε.Κ.Π.Α. κ. Παρασκευάς Κονόρτας, με θέμα Οι μη μουσουλμανικές κοινότητες και η οθωμανική εξουσία κατά την περίοδο του Τανζιμάτ: Πολιτικές, κοινωνικές και οικονομικές διαστάσεις, ο Ε.ΔΙ.Π. Τμήματος Ιστορίας και Αρχαιολογίας της Φιλοσοφικής Σχολής Ε.Κ.Π.Α. κ. Ανδρέας Αντωνόπουλος, με θέμα Ο ελληνισμός της Πόλης: Μια εθνική κοινότητα σε μια πολυεθνική αυτοκρατορία,  και ο ιστορικός, συγγραφέας κ. Βλάσσης Αγτζίδης, με θέμα Η τελική λύση: Η εκτόπιση/εξόντωση των χριστιανικών εθνών στην ύστερη Οθωμανική Αυτοκρατορία.

Την εσπερίδα συντονίζει ο συγγραφέας, εκδότης  δρ Λουκάς Αξελός.
28 Μαΐου 2019

